༢༠༡༢ལོའི་བོད་རང་སྐྱོང་ལྗོངས་སྤྱིར་བཏང་འབྲིང་རིམ་ཆེད་ལས་༼མཐོ་འབྲིང་༽

སློབ་གྲྭར་སློབ་མ་བསྡུ་བའི་གཅིག་འགྱུར་རྒྱུགས་ཤོག

བོད་ཡིག

དང་པོ། རྨང་གཞིའི་ཤེས་བྱའི་སྐོར།

གཅིག གདམ་གསེས་དྲི་གཞི། ༼སྐར་༦྾༠.༥=༣༽

༼གཤམ་དུ་བཀོད་པའི་དྲིས་ལན་གསུམ་ལས་ཡང་དག་པའི་ལན་གཅིག་ཡོད་པ་དེ་འདེམས་དགོས༽

༡༽བདག་ནི་ལྷ་ཡུལ་ལྟ་བུའི་རྒྱལ་ས་ན་གནས་ཀྱང་ཞེས་པའི་ནང་གི་དཔེ་ནི( )ཡིན།

**ཀ** བདག། **ཁ** རྒྱལ་ས། **ག**  ལྷ་ཡུལ།

༢༽ཕོ་བྲང་པོ་ཏ་ལ་བཞེས་པའིདུས་ཚོད་ནི( )དུས་མགོ་ཡིན།

**ཀ**  དུས་རབས་བརྒྱད་པའི། **ཁ** དུས་རབས་བདུན་པའི། **ག**  དུས་རབས་དགུ་པའི།

༣༽མིག་གིས་མཐོང་བ་དང་ངོ་ཤེས་སོ་ཞེས་པའི་དང་སྒྲ་ནི( )ལ་འཇུག་པ་ཡིན།

**ཀ**  གདམ་ངག། **ཁ**  རྒྱུ་མཚན། **ག** ཚེ་སྐབས།

༤༽གཤམ་གསལ་ལས་འདོད་རྒྱལ་གྱི་མིང་ཁོ་ན་ཡིན་པ་ནི( )ཡིན།

**ཀ** ཁང་པ། མེ་ཏོག རླངས་འཁོར།  **ཁ** ཁང་པ། མེ་ཏོག རི་བོ།  **ག** མེ་ཏོག རི་བོ། སློབ་ཁང་།

༥༽གཤམ་གསལ་བརྩམས་ཆོས་ལས་གསལ་བཤད་རྩོམ་ཡིག་ཡིན་པ་ནི( )

**ཀ** སྡེ་པའི་ཀླན་ཀ **ཁ**  ཅང་ཤེས་རྟ་ཕོ། **ག** ཕོ་བྲང་པོ་ཏ་ལ།

༦༽གཤམ་གསལ་ལས་དག་ཆ་འབྲི་ཚུལ་ཡང་དག་པའི་ཚོ་པ་ནི( )ཡིན།

**ཀ** བྱུར་བུར་གཏམས། ཤགས་འགྱེད་པ། **ཁ** མགོ་སམ། འཕྲོག་བརླག **ག** གསོས་དལ། འདང་རྒྱག

གཉིས། གཤམ་གསལ་གྲངས་རྣམས་འདྲེན་དགོས། ༼སྐར་༦྾༠.༥=༣༽

༧༽འདོད་ཡོན་ལྔ་ནི་གཟུགས་དང་ བཅས་སོ།

༨༽བོད་ཀྱི་ཡི་གེར་རྩ་བའི་དབྱེ་བ་གཉིས་ཏེ་ ཡིན།

གསུམ། འགྲིག་མིན་བརྡར་ཤ་གཅོད་རྒྱུ། ༼སྐར་༦྾༠.༥=༣༽

༼གལ་ཏེ་ཚང་མར་རྟགས་གཅིག་མཚུངས་བཀོད་ཚེ་སྐར་མི་སྤྲོད༽

༩༽དཔེ་དང་དཔེ་ཅན་མཚུངས་པའི་ཆོས། མཇུག་ཏུ་བཀོད་པ་དངོས་དཔེར་འདོད། ( )

༡༠༽འདོགས་ཅན་གྱི་ཡི་གེ་གསུམ་དང་མགོ་ཅན་གྱི་ཡི་གེ་བཞི་ཡོད།( )

༡༡༽དཔྱིད་ཕྱིན་པ་ཞེས་པའི་དོན་ནི་མཐར་ཕྱིན་པའི་དོན་ཡིན།( )

༡༢༽འཆར་གཞི་ཞེས་པ་ནི་སློབ་སྦྱོང་དང་ལས་དོན། ཐོན་སྐྱེད་སོགས་ཀྱི་ལས་འགན་བསྒྲུབས་ཚར་རྗེས་བྲིས་པའི་ཡིག་རིགས་ཤིག་ལ་ཟེར།( )

༡༣༽སེ་འབྲས་དགེ་གསུམ་ནི་དགེ་ལུགས་པའི་གདན་ས་ཆེན་པོ་གསུམ་ཡིན།( )

༡༤༽བདག་གི་ཁུ་བོ་ཡུ་ལེ་ཞེས་པའི་སློབ་ཚན་དེའི་ནང་གི་མི་སྣ་གཙོ་བོ་ནི་ཧྥེ་ལེ་ཕུ་ཁྱོ་ཤུག་གཉིས་ཡིན།( )

བཞི། མངོན་བརྗོད་ངོས་འཛིན་རྒྱུ། ༼སྐར་༥྾༡=༥༽

༡༥༽གཤམ་གསལ་མངོན་བརྗོད་རྣམས་ངོས་འཛིན་དགོས།

ནོར་འཛིན། ( )སྤྲིན་གྱི་མེ་ཏོག ( ) རྐང་དྲུག ( ) པད་མའི་གཉེན།( )

ལྔ། གཤམ་གསལ་དྲི་བར་གཞིགས་ཏེ་ལན་འདེབས་དགོས། ༼སྐར་༣྾༢=༦༽

༡༦༽སྒྲུང་གཏམ་གྱི་གྲུབ་ཆ་གསུམ་པོ་རེ་རེ་བཞིན་འབྲི་དགོས།

༡༧༽ཤིང་གི་བསྟན་བཅོས་ཞེས་པའི་སློབ་ཚན་དེར་ཤིང་གི་བསྟན་བཅོས་ཟེར་དོན་ཅི།

༡༨༽ས་མཐར་དམིགས་བསལ་དབང་གིས་ཞེས་སྦྱོར་བའི་རྒྱུ་མཚན་ཅི།

གཉིས་པ། ལྟ་ཀློག་དང་དབྱེ་ཞིབ་བྱ་རྒྱུ། ༼བསྡོམས་སྐར་༤༠༽

༢༠༽ལྟ་ཀློག་དབྱེ་ཞིབ་དང་པོ། ༼སྐར་༡༠༽

རབ་བརྗིད་ཏི་སེའི་གངས་ཀྱི་ལྷ་ཡི་ལམ། །

རབ་མཛེས་ཐོར་ཅོག་སྔོན་པོར་བཀོད་བྱས་ནས། །

རབ་སྙན་རྒྱུད་མངས་སྒྲོག་ལ་ལྔ་བྱེད་ན། །

རབ་དཀར་ལྷ་མོ་ཁྱོད་དང་མཚུངས་པར་འགྱུར། །

ཀ༽གོང་གི་དཔེར་བརྗོད་འདི་དཔེ་རྒྱན་གྱི་ནང་གསེས་གང་ཡིན་ནམ། ༼སྐར་༣༽

ཁ༽གོང་གི་དཔེར་བརྗོད་འདིའི་དཔེ་ཅན་གང་དང་དཔེ་གང་ཡིན་པ་ངོས་ཟུངས་དང་། ༼སྐར་༢༽

ག༽དཔེར་བརྗོད་འདིའི་མཚུངས་པ་གསལ་བྱེད་ཀྱི་སྒྲ་གང་དང་ཡིན་ནམ། ༼སྐར་༡༽

ང༽དཔེ་དེ་ལ་ཁྱད་ཆོས་གང་དང་ལྡན་ཚེ་དཔེ་ཅན་དང་མཚུངས་སམ།༼སྐར་༢༽

ཅ༽གོང་གི་དཔེར་བརྗོད་འདིའི་ཚེག་བར་ཆ་ཡ་འཁེལ་སྟངས་ཅི་འདྲ་ཡིན་ནམ། ༼སྐར་༢༽

༢༠༽ལྟ་ཀློག་དབྱེ་ཞིབ་གཉིས་པ། ༼སྐར་༣༠༽

གྲོགས་པོ་ལགས། ཁྱེད་ཀྱིས་ཐོས་འཛིན་དབང་པོ་གཞན་ལ་མ་གཡེང་བར་བདག་གི་ཕྱོགས་སུ་ཉོན་དང་། རྩྭ་ཐང་ཆེན་པོ་ལ་དགའ་འོས་པ་དང་། གངས་རྒྱན་པད་མ་ལ་དེ་བས་ཀྱང་དགའ་འོས་པའི་རྒྱུ་མཚན་ངག་གི་ལམ་ནས་བསྙད་ཚེ་ཁྱོད་ཀྱང་རྩྭ་ཐང་ཆེན་པོ་ལ་དགའ་བ་དང་། གངས་རྒྱན་པད་མ་ལ་དེ་བས་ཀྱང་དགའ་ངེས་རེད། མུ་མཐའ་མེད་པའི་རྩྭ་ཐང་ཆེན་པོ་འདི་ནི་གསེར་དང་། དངུལ་དང་། བཻཌཱུརྱ་དང་། སྤུག་དང་། རྡོའི་རྙིང་པོ་དང་། ཤེལ་དང་། མུ་ཏིག་དམར་པོ་བཅས་རིན་ཆེན་སྣ་བདུན་གྱིས་ལེགས་པར་གྲུབ་ཅིང་། གངས་རི་དང་རྫ་རི། པང་རི་དང་ནགས་རི་སོགས་ལྷུན་པོ་མང་པོས་བསྐལ་པའི་བར་མཛའ་མཐུན་གྱི་པང་དུ་དམ་པོར་བཟུང་ལ། ཆུ་བོ་དང་ཆུ་ཕྲན། མཚོ་དང་མཚེའུ་སོགས་ཀྱིས་མཛེས་པ་ནི་རིན་ཆེན་གཡུ་ཡི་ཕྲ་ཚོམ་བཏབ་པ་དང་མཚུངས་ལ། ལྗོན་ཤིང་དར་མའི་བསམ་པ་གཅིག་ཏུ་མཐུན་པས་དཔུང་པ་བསྣོལ་བ་ཆོས་བཟང་ལྷའི་དགའ་ཚལ་ས་ལ་འཕོས་འདྲའི་གནས་ཆོག་གཞན་དུ་མེད་པ། བླ་ན་མཐོ་བ། བསམ་བརྗོད་ལས་འདས་པ་འདི་ལ་ཁྱོད་ཀྱང་མི་དགའ་འམ།

གྲོགས་པོ་ལགས། དབྱར་ཟླ་འབྲིང་པོར་ཁྱོད་སྟེས་དབང་གིས་རྩྭ་ཐང་ཆེན་པོར་སླེབས་ན། ཡིད་ཀྱི་བརྟན་པ་དབང་མེད་འཕྲོག་པའི་ཕོ་ཉ་ནི་འཇིག་རྟེན་བྱེད་པོས་ཆེད་དུ་བསྐྲུན་པའི་མེ་ཏོག་རྣམ་པར་བཀྲ་བའི་འཇིག་རྟེན་འདི་རེད་ཨང་། གཟིག་དང་། སྐལ་བཟང་མེ་ཏོག ཨུཏྤལ་དམར་པོ། མེ་ཏོག་ཨུག་ཆོས། ཤིང་པད་མ། སྟག་མ། ཨུཏྤལ་སེར་པོ། སོ་ལོ་དམར་པོ། མེ་ཏོག་གླང་སྣ་སོགས་དང་། གཞན་ཡང་མིང་གིས་རྨོངས་པའི་མེ་ཏོག་སྣ་ཚོགས་ཀྱི་ཕྲེང་བ་རིན་ཆེན་སྣ་ཚོགས་ཀྱི་ཕྲ་ཚོམ་བཏབ་པ་བཞིན་ནོ། ། གལ་ཏེ་ཁྱོད་རི་མོ་མཁན་ཞིག་ཡིན་ཚེ། མེ་རོག་སྣ་ཚོགས་ཀྱི་དཔེ་རིས་བྲིས་ཏེ་མེས་རྒྱལ་དཔེ་མཛོད་ཁང་ཆེན་པོའི་ནང་དུ་ཤིན་ཏུ་འགངས་ཆེ་བའི་དཔེ་དེབ་ཅིག་བསྣན་ཆོག་ལ། ཁྱོད་པར་ལེན་མཁན་ཞིག་ཡིན་ཚེ། རང་བྱུང་ཆེན་པོའི་ངོ་མཚར་རྨད་དུ་བྱུང་བའི་མཛེས་ཆོས་རྣམས་མ་ལུས་པར་དུ་བླངས་ཏེ་མེས་རྒྱལ་ནང་ཁུལ་གྱི་གྲོགས་པོ་རྣམས་ཀྱི་མིག་གི་དགའ་སྟོན་དུ་འབུལ་ཆོག་ངེས་རེད། གལ་ཏེ་གསོ་རིག་སྨན་དཔྱད་ལ་མཁས་པ་ཞིག་ཡིན་ཚེ། དེ་དག་གི་རོ་ནུས་ཕུན་གསུམ་ཚོགས་པར་ནང་བྱན་ཆུད་པའི་སྨན་པ་སྨན་གྱིས་ཕྱུགས་པ་ཞིག་ཏུ་འགྱུར་ངེས་ལགས།

ཀ༽གོང་གི་དུམ་བུ་འདི་སློབ་ཚན་གང་ལས་བདམས་པ་ཡིན་ནམ། སློབ་ཚན་དེའི་རྩོམ་པ་པོ་སུ་ཡིན་ནམ། རྩོམ་ཐབས་གང་སྤྱད་ཡོད། ༼སྐར་༣྾༡=༣ ༽

ཁ༽རི་མོ་མཁན་ཞེས་པའི་མཁན་འདི་བདག་པོའི་སྒྲ་ཡིན་ནམ་མིན། རྒྱུ་མཚན་ཅི། ༼སྐར་༢༽

ག༽མུ་མཐའ་མེད་པའི་རྩྭ་ཐང་ཆེན་པོ་གྲུབ་པའི་རིན་ཆེན་སྣ་བདུན་གང་དག་ཡིན་ནམ། ༼སྐར་༣༽

ང༽གོང་གི་རྩོམ་ཐུང་བཀླགས་ནས་གཤམ་གྱི་མིང་ཚིག་དག་ལ་འགྲེལ་པ་གྱིས་དང་། ༼སྐར་༥྾༡=༥ ༽

ཐོས་འཛིན། ལྷུན་པོ། བསྙད།

དབྱར་ཟླ་འབྲིང་པོ། ནང་བྱན་ཆུད་པ།

ཅ༽གཤམ་གསལ་རྟགས་འཁོད་པའི་ཕྲད་རྣམས་ངོས་འཛིན་དགོས། ༼སྐར་༣྾༢=༦ ༽

པར་དུ་བླངས་ཏེ་མེས་རྒྱལ་ནང་ཁུལ་གྱི་གྲོགས་པོ་རྣམས་ལ་འབུལ།( )

བསམ་བརྗོད་ལས་འདས་པ་ཁྱོད་ཀྱང་མི་དགའ་འམ། ( )

པར་དུ་བླངས། ( )

ཆ༽གོང་གི་དུམ་བུ་དང་པོའི་ནང་རྩྭ་ཐང་དང་རི་བོ། ཆུ་བོ། ལྗོན་ཤིང་བཅས་ཀྱི་ཁྱད་ཆོས་བྲིས་ཡོད་པས། དེ་དག་ལས་ཁྱེད་ཀྱིས་རི་བོ་དང་ཆུ་བོ། ལྗོན་ཤིང་གི་ཁྱད་ཆོས་མདོར་བསྡུས་རེ་བྲིས་དང་། ༼སྐར་༣྾༡=༣ ༽

ཇ༽གོང་གསལ་དུམ་བུ་འདིའི་ནང་ཨང་རྟགས་བཀོད་པའི་ཡི་གེའི་དག་ཆ་ནོར་བ་རྣམས་ཡང་དག་པར་བཅོས་དང་།

༼སྐར་༣྾༡=༣ ༽ ① ② ③ ④ ⑤ ⑥

ཉ༽གཤམ་གསལ་ལ་དོན་མཚུངས་མིང་རེ་འབྲི་དགོས། ༼སྐར་༣྾༡=༣ ༽

གཞལ་དུ་མེད། བསམ་བརྗོད་ལས་འདས།

 འགངས་ཆེ་བ། རྨད་དུ་བྱུང་།

གསུམ་པ། རྩོམ་ཡིག་འབྲི་རྒྱུ། ༼སྐར་༤༠༽

འདས་ཟིན་པའི་དམའ་འབྲིང་གི་འཚོ་བ་ལ་ཕྱིར་དྲན་རེ་བྱས་ཚེ། རིག་གནས་ཀྱི་སྐྱེད་ཚལ་ནང་དུ་བརྗེད་དཀའ་བའི་དགའ་སྐྱོ་གང་མང་ཞིག་འཕྲད་ཡོད་ཅིང་། དེ་དག་གི་ཁྲོད་དུ་རེ་འགའ་ནི་རང་ཉིད་སློབ་སྦྱོང་གི་མིག་དཔེར་གྱུར་པས་དགའ་འོས་པ་ཞིག་དང་། རེ་འགའ་ནི་འགྱོད་གདུང་གི་ལམ་བུའི་ཐོག་ཏུ་ལྷུང་བས་སྐྱོ་བའི་ཚོར་བ་ཞིག་སྟེར་སྲིད། འོན་ཀྱང་། མི་ཞིག་གི་མི་ཚེ་ལ་མཚོན་ན་ངེས་པར་དུ་དུས་རིམ་མང་པོ་ཞིག་བརྒྱུད་དགོས་པས། དུས་རིམ་རེ་མཇུག་རྫོགས་པ་ནི་དུས་རིམ་གསར་པ་ཞིག་འགོ་ཚུགས་པ་ཡིན། དུས་རིམ་གསར་པ་དེར་སྔར་ལས་ལྷག་པའི་གྲུབ་འབྲས་ཐོབ་ཕྱིར་དེ་རིང་ང་ཚོས་འདས་ཟིན་པའི་དམའ་འབྲིང་ལོ་གསུམ་གྱི་མི་ཚེའི་ཤུལ་ལམ་ལ་ཕྱིར་དྲན་ཞིག་བྱེད་དགོས་ངེས་རེད།

ཀ༽ལོ་གསུམ་གྱི་དུས་ཡུན་ནང་འཕྲད་པའི་དགའ་སྤྲོ་སྐྱེ་འོས་པའི་དོན་དག་གམ་ཡང་ན་འགྱོད་པ་དང་སྐྱོ་བ་སྐྱེ་བའི་དོན་དག

ཁ༽སློབ་གྲོགས་དབར་དང་དགེ་སློབ་དབར་བྱུང་བའི་སྤྲོ་སྣང་ལྡན་པའི་དོན་དག

ག༽རང་གི་སློབ་སྦྱོང་བྱེད་ཚུལ་དང་གྲོགས་པོ་སྒྲིག་སྟངས། སྒེར་གྱི་འཚོ་བོ་དང་ཁྱིམ་ཚང་གི་འཚོ་བ་སོགས་བརྗོད་གཞིར་བཟུང་སྟེ་ངའི་སློབ་འབྲིང་གི་འཚོ་བ་འམ་ངའི་སློབ་སྦྱོང་གི་མིག་དཔེ་ཡང་ན་ཁ་བྱང་རང་གིས་གཏན་འཁེལ་བྱས་པའི་ཇི་བཞིན་བརྗོད་པའི་རྩོམ་ཞིག་འབྲི་དགོས།

རྩོམ་འབྲིའི་རེ་འདུན།

ཀ༽ནང་དོན་ཁ་གསལ་ཞིང་གོ་རིམ་ལྡན་པ། ཕྲད་དང་དག་ནོར་ཉུང་བ་ཞིག་དགོས།

ཁ༽ཁམས་གཙང་ཞིང་ཡིག་གཟུགས་ལེགས་པོ་དགོས།

ག༽ཡིག་འབྲུ་༤༠༠ལས་མི་ཉུང་བ་ཞིག་དགོས།